DA Den Europæiske Unions Tidende CE 88/269

(2004/C 88 E/0274)

SKRIFTLIG FORESPØRGSEL P-1009/04

af Johannes Voggenhuber (Verts/ALE) til Kommissionen

(25. marts 2004)

Om: Lobau-motorvejen

I henhold til WM-direktivet (97/11/EF (1)) skal medlemsstaterne for visse offentlige og private projekter gennemføre en vurdering af virkningerne på miljøet. I henhold til direktivets bilag I gælder dette også for motorveje og motortrafikveje. I Østrig gives tilladelse til motorvejsprojekter ved udstedelse af såkaldte linjeføringsforordninger i henhold til artikel 4 i den østrigske lov om vejnettet (Bundesstrassengesetz). Det betyder, at et sådant projekt ikke godkendes ved en individuel afgørelse, men via en generel abstrakt forordning.

Domstolen har i sin dom i sag C-287/98 fastslået, at en tilladelse i form af en retsakt i princippet er tilladt inden for rammerne af WM-direktivet, men at der i den pågældende retsakt hhv. forordning skal indgå en konkret behandling af det enkelte projekt.

Den østrigske forfatningsdomstol har for nylig i en kendelse om den såkaldte Wiener Aussenring-motorvej fastslået, at en linjeføringsforordning i sig selv ikke kan indeholde sideløbende bestemmelser (påbud), som er en forudsætning for, at der kan gives tilladelse til et foreslået projekt i henhold til WM-direktivet. Det er ikke muligt bindende at sikre hensynet til resultaterne af en miljøvirkningsvurdering via udstedelse af en linjeføringsforordning.

Anser Kommissionen det for foreneligt med WM-direktivet, at der gives tilladelse til motorveje gennem udstedelse af linjeføringsforordninger, som ikke kan sikre, at der tages hensyn til resultaterne af en miljøvirkningsvurdering?

Svar afgivet på Kommissionens vegne af Margot Wallström

(22. april 2004)

Ifølge Kommissionen skal medlemsstaterne sikre, at resultaterne af en miljøvirkningsvurdering for projekter, der er omfattet af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (2), som ændret ved Rådets direktiv 97/11/EØF af 3. marts 1997 (VVM-direktivet), tages i betragtning i forbindelse med godkendelsesproceduren, som det klart fremgår af artikel 8 i ovennævnte direktiv.

Hvad angår det specifikke motorvejsprojekt, der er nævnt i andragendet (S 1, tidligere Β 301), har Kommissionen for nylig afsluttet en klagesag vedrørende det samme vejprojekt, efter at de østrigske myndigheder har givet tilsagn om fuldt ud at tage hensyn til bestemmelserne i WM-direktivet i forbindelse med den igangværende godkendelsesprocedure.

Kommissionen vil på passende vis følge op på spørgsmålet om en mulig overtrædelse af bestemmelserne i WM-direktivet i forbindelse med vejprojekter i Østrig.

Endelig mener Kommissionen, at de nævnte dekreter (»Trassenverordnungen«), der giver tilladelse til motorveje, ikke kan anses for særlige nationale love som omhandlet i VVM-direktivets artikel 1, stk. 5. Sådanne dekreter synes hverken at dække alle aspekter ved et specifikt vejprojekt (til et vejprojekt i Østrig kræves normalt yderligere tilladelser) eller at kunne opfattes som egentlige love (de udstedes af myndigheder, ikke via en lov vedtaget af parlamentet). I henhold til WM-direktivet er der dog ikke krav om en fælles godkendelsesprocedure, jf. artikel 2 a. Medlemsstaterne kan frit integrere proceduren for vurdering af virkningerne på miljøet i hvilken som helst eksisterende procedure eller anden relevant procedure, jf. VVM-direktivets artikel 2, stk. 2. Derfor kan integrationen af proceduren for vurdering af virkningerne på miljøet for et vejprojekt i de såkaldte »Trassenverordnungen« ikke som sådan anses for at være en overtrædelse af bestemmelserne i WM-direktivet.

(1) EFT L 73 af 14.3.1997, s. 5.

(2) EFT L 175 af 5.7.1985.